KOMMISSIONENS GENNEMFØRELSESAFGØRELSE (EU) 2021/1839

af 15. oktober 2021

om forlængelse af godkendelsen af creosot til anvendelse i biocidholdige produkter af produkttype 8

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 14, stk. 5,

efter høring af Det Stående Udvalg for Biocidholdige Produkter, og

ud fra følgende betragtninger:

(1) Aktivstoffet creosot blev opført i bilag I til Europa-Parlamentets og Rådets direktiv 98/8/EF (2) til anvendelse i biocidholdige produkter af produkttype 8, og i henhold til artikel 86 i forordning (EU) nr. 528/2012 anses det derfor for at være godkendt i henhold til nævnte forordning, idet godkendelsen er underlagt de specifikationer og betingelser, der er fastsat i bilag I til nævnte direktiv.

(2) Der blev den 27. oktober 2016 i overensstemmelse med artikel 13, stk. 1, i forordning (EU) nr. 528/2012 indgivet en ansøgning om fornyelse af godkendelsen af creosot til anvendelse i biocidholdige produkter af produkttype 8.

(3) Den 16. september 2019 fremlagde Det Forenede Kongeriges tidligere kompetente vurderingsmyndighed en anbefaling om fornyelse af godkendelsen for Det Europæiske Kemikalieagentur (»agenturet«). Polens kompetente myndighed har den 30. januar 2020 overtaget rollen som kompetent vurderingsmyndighed for ansøgningen.

(4) Da agenturets udtalelse om fornyelse af godkendelsen af aktivstoffet endnu ikke var tilgængelig i juli 2020, blev godkendelsen af creosot forlænget til den 31. oktober 2021 ved Kommissionens gennemførelsesafgørelse (EU) 2020/1038 (3) for at give tilstrækkelig tid til at behandle ansøgningen.

(5) I overensstemmelse med artikel 14, stk. 3, i forordning (EU) nr. 528/2012 vedtog agenturet sin udtalelse (4) den 4. december 2020 under hensyntagen til den kompetente vurderingsmyndigheds konklusioner.

(6) Creosot er klassificeret som kræftfremkaldende i kategori 1B, jf. Europa-Parlamentets og Rådets forordning (EF) nr. 1272/2008 (5), og opfylder kriterierne for at være persistent, bioakkumulerende og toksisk og meget persistent og meget bioakkumulerende i henhold til bilag XIII til Europa-Parlamentets og Rådets forordning (EF) nr. 1907/2006 (6) og opfylder desuden udelukkelseskriterierne i artikel 5, stk. 1, litra a) og e), i forordning (EU) nr. 528/2012. Undersøgelsen for at afgøre, om mindst én af betingelserne i artikel 5, stk. 2, første afsnit, i forordning (EU) nr. 528/2012 er opfyldt, og om godkendelsen af creosot derfor kan fornyes, er allerede påbegyndt, men det er ikke muligt at afslutte denne undersøgelse, inden den nuværende godkendelse udløber.

(7) Desuden er creosot, forbindelser heraf og træ behandlet hermed underlagt begrænsningerne i bilag XVII til forordning (EF) nr. 1907/2006. I henhold til Kommissionens gennemførelsesafgørelse (EU) 2019/961 (7) skal Frankrig forelægge agenturet et dossier i overensstemmelse med bilag XV til forordning (EF) nr. 1907/2006 for indledning af en EU-begrænsningsprocedure i overensstemmelse med artikel 69-73 i nævnte forordning. Det er nødvendigt at foretage yderligere undersøgelser for at sikre, at vurderingen af fornyelsen af godkendelsen af creosot som aktivstof i henhold til Europa-Parlamentets og Rådets forordning (EU) nr. 528/2012 stemmer overens med EU-begrænsningsproceduren i forordning (EF) nr. 1907/2006, og for at muliggøre en effektiv kontrol af creosot og træ behandlet hermed.

(8) Det må derfor antages, at godkendelsen af creosot til anvendelse i biocidholdige produkter af produkttype 8 af årsager, der ikke kan tilskrives ansøgeren, vil udløbe, inden der er truffet afgørelse om fornyelse heraf. Derfor bør den gældende godkendelse af creosot forlænges yderligere i tilstrækkelig lang tid til, at ansøgningen kan behandles.

(9) I betragtning af den periode, der er nødvendig for at træffe afgørelse om, hvorvidt mindst én af betingelserne i artikel 5, stk. 2, første afsnit, i forordning (EU) nr. 528/2012 er opfyldt, og hvorvidt godkendelsen af creosot derfor kan fornyes, bør godkendelsen af creosot forlænges til den 31. oktober 2022.

(10) Uden hensyn til godkendelsens udløbsdato er creosot fortsat godkendt, under forudsætning af at specifikationerne og betingelserne i bilag I til direktiv 98/8/EF overholdes —

VEDTAGET DENNE AFGØRELSE:

Artikel 1 Godkendelsen af creosot til anvendelse i biocidholdige produkter af produkttype 8 forlænges indtil den 31. oktober 2022.

Artikel 2 Denne afgørelse træder i kraft på tyvendedagen efter offentliggørelsen i Den Europæiske Unions Tidende.

Udfærdiget i Bruxelles, den 15. oktober 2021. På Kommissionens vegne Ursula VON DER LEYEN Formand

(1) EUT L 167 af 27.6.2012, s. 1.

(2) Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (EFT L 123 af 24.4.1998, s. 1).

(3) Kommissionens gennemførelsesafgørelse (EU) 2020/1038 af 15. juli 2020 om forlængelse af godkendelsen af creosot til anvendelse i biocidholdige produkter af produkttype 8 (EUT L 227 af 16.7.2020, s. 74).

(4) Udvalget for Biocidholdige Produkter: Opinion on the application for renewal of the approval of the active substance: creosote, Product type: 8, ECHA/BPC/274/2020, vedtaget den 4. december 2020.

(5) Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1).

(6) Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).

(7) Kommissionens gennemførelsesafgørelse (EU) 2019/961 af 7. juni 2019 om godkendelse af den foreløbige foranstaltning truffet af Den Franske Republik i henhold til artikel 129 i Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH) for at begrænse anvendelsen og markedsføringen af visse typer træ behandlet med creosot og andre hermed beslægtede stoffer (EUT L 154 af 12.6.2019, s. 44).